Broj: 711-I-83-M-101-20/21-07-12

Zagreb, 18. prosinca 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tatijane Vučetić, Aleksandre Jozić-Ileković i Tončice Božić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnika Manuela Markovića,** **zamjenika općinskog načelnika Općine Sveti Ivan Žabno do 31. kolovoza 2020.g.**, za davanjem mišljenja Povjerenstva**,** na 108. sjednici, održanoj 18. prosinca 2020., donosi sljedeću:

**ODLUKU**

**Na temelju članka 20. stavka 4. ZSSI-a, daje se suglasnost dužnosniku Manuelu Markoviću, zamjeniku općinskog načelnika Općine Sveti Ivan Žabno do 31. kolovoza 2020.g., da u razdoblju od 12 mjeseci nakon prestanka obnašanja dužnosti zamjenika općinskog načelnika Općine Sveti Ivan Žabno, stupi u radni odnos u Općinskom komunalnom poduzeću Park d.o.o., na radnom mjestu poslovođe, s obzirom da iz utvrđenih okolnosti konkretnog slučaja, vezanih za poslovne odnose između Općine Sveti Ivan Žabno i Općinskog komunalnog poduzeća Park d.o.o., koji su nastali za vrijeme mandata dužnosnika Manuela Markovića, ne proizlazi postojanje sukoba interesa navedenog dužnosnika.**

Obrazloženje

Zahtjev za davanjem mišljenja Povjerenstva podnio je dužnosnik Manuel Marković, zamjenik općinskog načelnika Općine Sveti Ivan Žabno do 31. kolovoza 2020.g. U knjigama ulazne pošte zahtjev je zaprimljen 1. listopada 2020., pod poslovnim brojem: 711-U-3543-M-101/20-01-5 te povodom istog otvoren predmet broj: M-101/20.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, utvrđeno je da dužnosnik Manuel Marković dužnost zamjenika općinskog načelnika Općine Sveti Ivan Žabno obnašao od 8. lipnja 2017. do 31. kolovoza 2020. te je stoga povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi kako je 31. kolovoza 2020. podnio ostavku na dužnost zamjenika općinskog načelnika Općine Sveti Ivan Žabno zbog nespojive dužnosti te traži mišljenje Povjerenstva o tome smije li se zaposliti na radnom mjestu poslovođe u Općinskom komunalnom poduzeću Park d.o.o., a koje radno mjesto nema nikakve rukovodeće funkcije, već je isključivo vezano za vođenje i kontrolu zaposlenika te davanje rasporeda poslova.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Stavkom 4. istog članka propisano je da u slučaju iz stavka 1. ovog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 4. stavkom 3. ZSSI-a propisano je da se poslovni odnos u smislu toga Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Stavkom 4. istog članka propisano je da su ustanove poslovni subjekti u smislu ZSSI-a.

Uvidom u podatke Sudskog registra Trgovačkog suda u Bjelovaru utvrđeno je da je pod matičnim brojem subjekta: 010048351 upisano Općinsko komunalno poduzeće Park d.o.o , OIB: 32777395651. Kao jedini osnivač navedene ustanove upisan je Općina Sveti Ivan Žabno.

Povjerenstvo je zatražilo očitovanje o tome je li navedena jedinica lokalne samouprave za vrijeme mandata dužnosnika Manuela Markovića stupala u poslovne odnose s Općinskim komunalnim poduzećem Park d.o.o.

Općina Sveti Ivan Žabno dostavila je očitovanje KLASA: 023-05/20-01/01, URBROJ: 2137/19-03/1-20-2 u kojem se navodi da je Općina Sveti Ivan Žabno za vrijeme mandata dužnosnika Manuela Markovića, zamjenika općinskog načelnika stupala u poslovne odnose s trgovačkim društvom Općinsko komunalno poduzeće Park d.o.o., OIB 32777395651. Radi se o vrsti poslova koji su temeljem članka 34. Zakona o komunalnom gospodarstvu i Odlukom općinskog vijeća od 22. prosinca 2018. povjereni Općinskom komunalnom poduzeću Park d.o.o. Prije toga je postojala Odluka o povjeravanju poslova održavanja i izgradnje cesta, mrtvačnica i ostalih objekata komunalne infrastrukture Općinskom komunalnom poduzeću koje je Općinsko poglavarstvo Općine Sveti Ivan Žabno donijelo na svojoj 40. sjednici održanoj 9. veljače 2004. Općinsko komunalno poduzeće ,,PARK“ u potpunom je vlasništvu Općine Sveti Ivan Žabno i bavi se poslovima koji su mu povjereni temeljem Odluke o povjeravanju poslova komunalnih djelatnosti na području Općine Sveti Ivan Žabno, a to su:

1. održavanje nerazvrstanih cesta,

2. održavanje javnih površina na kojima nije dopušten promet motornim vozilima,

3. održavanje građevina javne odvodnje oborinskih voda,

4. održavanje javnih zelenih površina,

5. održavanje građevina, uređaj a i predmeta javne namjene,

6. održavanje groblja,

7. održavanje čistoće javnih površina,

8. obavljanje dimnjačarskih poslova,

9. usluge ukopa pokojnika.

Za poslove nastale u mandatu zamjenika općinskog načelnika Manuela Markovića odlučivali su općinski načelnik Nenad Bošnjak i pok. direktor Općinskog komunalnog poduzeća Mirko Čusek. Navedeni dužnosnik nije sudjelovao u raspravama, prijedlozima, davanju mišljenja, odlučivanju ili donošenju odluka koji su se odnosili na poslove između Općine Sveti Ivan Žabno i Općinskog komunalnog poduzeća Park d.o.o te nije ni na koji način bio involviran u odnos između Općine i komunalnog poduzeća. Za poslove navedene u Odluci u 2017. Općina Sveti Ivan Žabno je Općinskom komunalnom poduzeću Park d.o.o. isplatila 410.796,12 kn, u 2018. godini 601.621,78 kn, u 2019. godini 1.311.552,15 kn, u 2020. godini 921.476,26 kn, o čemu dostavlja kartice dobavljača. Postupci javne nabave nisu provođeni jer ih nije trebalo provoditi sukladno članku 33. stavku 2. Zakona o javnoj nabavi (Narodne novine 120/16).

Povjerenstvo obrazlaže kako iz prikupljene dokumentacije proizlazi da je za vrijeme mandata dužnosnika Manuela Markovića, između Općine Sveti Ivan Žabno kao tijela javne vlasti u kojem dužnosnik obnaša dužnost i Općinskog komunalnog poduzeća Park d.o.o, kao poslovnog subjekta u kojem se dužnosnik namjerava zaposliti, bilo poslovnih odnosa. Povjerenstvo je stoga navedene poslovne odnose cijenilo u smislu postojanja okolnosti iz kojih bi proizlazio eventualni sukob interesa navedenog dužnosnika.

S obzirom da dužnosnik Manuel Marković u Općini Sveti Ivan Žabno obnaša dužnost zamjenika gradonačelnika te ne sudjeluje u postupku donošenja proračuna navedene jedinice lokalne samouprave niti je sudjelovao u poslovnim odnosima navedenog subjekta i Općine za vrijeme svog mandata, Povjerenstvo je ocijenilo kako iz utvrđenih okolnosti vezanih za stupanje u poslovne između Općine Sveti Ivan Žabno i Općinskog komunalnog poduzeća Park d.o.o., ne proizlazi postojanje sukoba interesa navedenog dužnosnika.

S obzirom na sve navedeno, Povjerenstvo je sukladno članku 20. stavku 4. ZSSI-a dalo suglasnost dužnosniku Manuelu Markoviću da nakon prestanka obnašanja dužnosti zamjenika općinskog načelnika Općine Sveti Ivan Žabno, stupi u radni odnos u Općinsko komunalno poduzeće Park d.o.o., na radno mjesto poslovođe.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Manuel Marković, elektroničkom dostavom

2. Objava na internetskoj stranici Povjerenstva

3. Pismohrana